- Hindi News
- National
- ई रजिस्ट्री में हो रही परेशानियां होंगी खत्म 20 मिनट में रजिस्ट्री के लिए करेंगे उपाय
ई-रजिस्ट्री में हो रही परेशानियां होंगी खत्म 20 मिनट में रजिस्ट्री के लिए करेंगे उपाय
प्रशासनिक रिपोर्टर | रायपुर
कई तरह की परेशानियों और मुश्किलों को खत्म करने के लिए शुरू की गई ई-रजिस्ट्री से अभी लोगों की तकलीफें कम नहीं हो रही हैं। लेकिन विभाग के अफसरों का दावा है कि उन्होंने सभी तकनीकी दिक्कतों को शॉर्टलिस्ट कर लिया है। एक हफ्ते में सिस्टम पूरी तरह से अपडेट कर लिया जाएगा। आने वाले दिनों में रजिस्ट्री में 20 मिनट से अधिक समय नहीं लगेगा।
रजिस्ट्री में होने वाले फर्जीवाड़े को खत्म करने के लिए ई-रजिस्ट्री शुरू की गई है। इसमें रजिस्ट्री की प्रक्रिया ऑनलाइन होगी। इसकी सिक्यूरिटी इतनी कड़ी है कि एक बार रजिस्ट्री होने के बाद बिना क्रेता-विक्रेता की जानकारी, उसी जमीन की दोबारा रजिस्ट्री नहीं हो सकती है। ऑनलाइन होने वाली रजिस्ट्री की जानकारी तहसील और आयकर विभाग को भी दी जा रही है। इसके लिए ई-स्टांप का उपयोग किया जा रहा है। एक बार किसी के नाम से ई-स्टांप जारी होने के बाद उसी नंबर पर दोबारा किसी को भी स्टांप जारी नहीं हो सकता। इन सारी प्रक्रियाओं के लिए 20 मिनट से ज्यादा का समय नहीं लगना चाहिए। अभी सॉफ्टवेयर और सर्वर अपडेट नहीं होने की वजह से एक-एक रजिस्ट्री में चार से छह घंटे का समय लग रहा है। इससे लोगों की परेशानी बढ़ रही है। अब इस समस्या को खत्म करने के लिए ही नए सिरे से सिस्टम और कर्मचारियों को अपडेट किया जा रहा है।
सुबह पहुंचते हैं, दोपहर हो जाती है : ई-रजिस्ट्री के लिए अभी लोगों को कितनी परेशानियां झेलनी पड़ रही है, इसका अंदाजा इसी बात से लगाया जा सकता है कि रजिस्ट्री कराने के लिए सुबह पहुंचने वाले लोग दोपहर तक रजिस्ट्री नहीं करवा पा रहे हैं। दोपहर को पहुंचने वाले लोगों को कई बार दूसरे दिन बुलाया जाता है। ऐसे में ई-रजिस्ट्री में एक से दो दिन भी लग रहे हैं। इसमें उन लोगों को परेशानी होती है जो गांवों या तहसीलों से आते हैं। उनके साथ आने वाले गवाहों को भी दूसरे दिन आना पड़ता है। इससे एक साथ छह से आठ लोग यह परेशानी झेलते हैं।
एक्सपर्ट नहीं, स्टाफ की भी कमी
पंजीयन दफ्तर में ई-रजिस्ट्री के लिए जो कर्मचारी तैनात किए गए हैं, वे एक्सपर्ट नहीं हैं। इन्हें ठीक से ट्रेनिंग नहीं दी गई है। कुछ दिनों की ट्रेनिंग के बाद ही सीधे रजिस्ट्री की जिम्मेदारी दे दी गई। उप पंजीयकों के पास स्टाफ की कमी से केवल रजिस्ट्री के पंजीयन के लिए टोकन नंबर लेने में ही एक से दो घंटे लग रहे हैं।
हर घंटे नेटवर्क स्लो सर्वर डाउन
इंटरनेट की धीमी गति की वजह से ई-रजिस्ट्री होने की स्पीड कम हो जाती है। बार-बार सर्वर डाउन होने से भी जब तक वह अपडेट नहीं होता, लोगों के साथ कर्मचारियों को भी इंतजार करना पड़ता है। हफ्ते में कई दिन ऐसे होते हैं, जब ऑनलाइन इंट्री के लिए पंजीयन दफ्तर में कर्मचारियों और अफसरों को रात 8-9 बजे तक भी रुकना पड़ रहा है।
20 मिनट में हो जानी चाहिए ई-रजिस्ट्री
ई-रजिस्ट्री पूरी तरह ऑनलाइन है। इसकी प्रक्रिया सर्विस प्रोवाइडर पूरी करते हैं। विभाग के अधिकारी का काम कंप्यूटर में रजिस्ट्री ऑनलाइन चेक करना है। अफसर सभी फोटो के साथ गवाह, क्रेता-विक्रेता के सिग्नेचर की जांच और कुछ जरूरी पूछताछ भी करता है। इस काम में 20 मिनट से ज्यादा का समय नहीं लगना चाहिए, लेकिन दस्तावेजों की इंट्री और सिग्नेचर में ही घंटों लग रहे हैं।
पहले 70-80 और अब 20-25 रजिस्ट्री
पंजीयन दफ्तर में नई व्यवस्था के बाद रजिस्ट्री की संख्या घटकर आधे से भी कम हो गई है। हालांकि अफसर इसका कारण रियल इस्टेट में मंदी भी बताते हैं। आम दिनों में पहले एक दिन में 70 से 80 रजिस्ट्री होती थी, अब एक दिन में 20 से 25 रजिस्ट्री ही हो रही है। बिल्डरों का दावा है कि मार्च में सबसे ज्यादा रजिस्ट्रियां होती हैं। इसके बावजूद ई-रजिस्ट्री की वजह से रजिस्ट्रियां कम हो रही हैं।
हफ्तेभर में सब कुछ अपडेट होगा
ई-रजिस्ट्री की शुरुआत में कुछ परेशानियां थी, जिन्हें दूर किया जा रहा है। लोगों से भी उनकी परेशानियां पूछी जा रही हैं। एक हफ्ते में सब कुछ अपडेट होगा। ई-रजिस्ट्री मिनटों में ही होगी। ओपी चौधरी, कलेक्टर
tgl_Latn sot_Latn hin_Deva hin_Deva awa_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva